LIETUVOS RESPUBLIKOS ŽEMĖS ŪKIO MINISTRO

Į S A K Y M A S

DĖL LIETUVOS KAIMO PLĖTROS 2007–2013 METŲ PROGRAMOS PRIEMONĖS „KAIMO ATNAUJINIMAS IR PLĖTRA“ VEIKLOS „ASBESTINIŲ STOGŲ DANGOS KEITIMAS“ ĮGYVENDINIMO PLANAVIMO BŪDU 2013 METAIS TAISYKLIŲ PATVIRTINIMO

2013 m. gegužės 2 d. Nr. 3D-323

Vilnius

Vadovaudamasis Lietuvos Respublikos žemės ūkio ministerijos nuostatų, patvirtintų Lietuvos Respublikos Vyriausybės 1998 m. rugsėjo 15 d. nutarimu Nr. 1120 (Žin., 1998, Nr. 83-2327; 2010, Nr. 125-6405), 8 ir 9.2 punktais, atsižvelgdamas į 2005 m. rugsėjo 20 d. Tarybos reglamento (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (OL 2005 L 277, p. 1) su paskutiniais pakeitimais, padarytais 2011 m. gruodžio 19 d. Europos Parlamento ir Tarybos reglamentu (ES) Nr. 1312/2011 (OL 2011 L 339, p. 1), ir į 2006 m. gruodžio 15 d. Komisijos reglamento (EB) Nr. 1974/2006, nustatančio išsamias Tarybos reglamento (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai taikymo taisykles (OL 2006 L 368, p. 15), su paskutiniais pakeitimais, padarytais 2011 m. liepos 14 d. Komisijos įgyvendinimo reglamentu (ES) Nr. 679/2011 (OL 2011 L 185, p. 57), nuostatas ir siekdamas efektyviai panaudoti EŽŪFKP lėšas,

t v i r t i n u Lietuvos kaimo plėtros 2007–2013 metų programos priemonės „Kaimo atnaujinimas ir plėtra“ veiklos „Asbestinių stogų dangos keitimas“ įgyvendinimo planavimo būdu 2013 metais taisykles (pridedama).

Žemės ūkio ministras 
Vigilijus Jukna

____________________

PATVIRTINTA

Lietuvos Respublikos žemės ūkio ministro

2013 m. gegužės 2 d. įsakymu Nr. 3D-323

LIETUVOS KAIMO PLĖTROS 2007–2013 METŲ PROGRAMOS PRIEMONĖS „KAIMO ATNAUJINIMAS 
IR PLĖTRA“ VEIKLOS „ASBESTINIŲ STOGŲ DANGOS KEITIMAS“ ĮGYVENDINIMO PLANAVIMO BŪDU 2013 METAIS TAISYKLĖS

I. BENDROSIOS NUOSTATOS

1. Lietuvos kaimo plėtros 2007–2013 metų programos priemonės „Kaimo atnaujinimas ir plėtra“ veiklos „Asbestinių stogų dangos keitimas“ įgyvendinimo planavimo būdu 2013 metais taisyklės (toliau – Taisyklės) parengtos vadovaujantis 2005 m. rugsėjo 20 d. Tarybos reglamentu (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (OL 2005 L 277, p. 1) su paskutiniais pakeitimais, padarytais 2011 m. gruodžio 19 d. Europos Parlamento ir Tarybos reglamentu (ES) Nr. 1312/2011 (OL 2011 L 339, p. 1), 2006 m. gruodžio 15 d. Komisijos reglamentu (EB) Nr. 1974/2006, nustatančiu išsamias Tarybos reglamento (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai taikymo taisykles (OL 2006 L 368, p. 15), su paskutiniais pakeitimais, padarytais 2011 m. liepos 14 d. Komisijos įgyvendinimo reglamentu (ES) Nr. 679/2011 (OL 2011 L 185, p. 57), Lietuvos Respublikos Vyriausybės 2007 m. vasario 13 d. nutarimu Nr. 189 „Dėl valstybės institucijų ir įstaigų, savivaldybių ir kitų juridinių asmenų, atsakingų už Europos žemės ūkio fondo kaimo plėtrai priemonių įgyvendinimą, paskyrimo“ (Žin., 2007, Nr. 22-839; 2009, Nr. 43-1667), Lietuvos kaimo plėtros 2007–2013 metų programa, patvirtinta 2007 m. spalio 19 d. Komisijos sprendimu Nr. C (2007) 5076 (su paskutiniais pakeitimais, patvirtintais 2009 m. gruodžio 14 d. Europos Komisijos sprendimu Nr. C (2009) 10216) (toliau – Programa), ir Lietuvos kaimo plėtros 2007–2013 metų programos administravimo taisyklėmis, patvirtintomis Lietuvos Respublikos žemės ūkio ministro 2007 m. balandžio 6 d. įsakymu Nr. 3D-153 (Žin., 2007, Nr. 41-1562; 2012, Nr. 18-830) (toliau – Administravimo taisyklės).

2. Šios Taisyklės taikomos pareiškėjams, pateikusiems paramos paraiškas pagal Lietuvos kaimo plėtros 2007–2013 metų programos priemonę „Kaimo atnaujinimas ir plėtra“ įgyvendinant ją planavimo būdu, teikiantiems paramos paraišką keisti asbestinių stogų dangą (toliau – Priemonė) 2013 metais, kai prašomos paramos suma yra ne didesnė kaip 6000 (šeši tūkstančiai) litų.

II. SUTRUMPINIMAI IR SĄVOKOS

3. Taisyklėse vartojami sutrumpinimai:

Agentūra – Nacionalinė mokėjimo agentūra prie Žemės ūkio ministerijos.

EŽŪFKP – Europos žemės ūkio fondas kaimo plėtrai.

BPD – Lietuvos 2004–2006 m. bendrasis programavimo dokumentas.

Ministerija – Lietuvos Respublikos žemės ūkio ministerija.

4. Taisyklėse vartojamos sąvokos:

Daugiavaikė šeima – šeima, auginanti tris ir daugiau vaikų iki 18 metų.

Gyvenamasis namas (pagal Priemonę) – gyvenamosios paskirties vienbutis, dvibutis ir (arba) daugiabutis namas.

Kaimo gyventojas (pagal Priemonę) – fizinis asmuo, kuris ne mažiau kaip penkerius metus iki paramos paraiškos pateikimo nuolatinę gyvenamąją vietą deklaruoja kaimo vietovėje.

Kaimo vietovė – gyvenamoji vietovė, kurios gyventojų skaičius neviršija 6000.

Kitos Taisyklėse vartojamos sąvokos apibrėžtos Programoje ir Administravimo taisyklėse.

5. Priemonės bendrasis tikslas, specialieji ir veiklos tikslai apibrėžti Programoje.

III. REMIAMA VEIKLA

6. Pagal Priemonę remiama veikla – kaimo vietovėje esančių gyvenamųjų namų, priklausančių fiziniams asmenims, asbestinių stogų dangos keitimas.

IV. PARAMOS DYDIS

7. Paramos dydis skaičiuojamas atsižvelgiant tik į patirtas, tinkamas finansuoti projekto išlaidas. Finansuojama iki 50 proc. visų patirtų tinkamų finansuoti projekto išlaidų, kai pagal projektą įvykdyta Taisyklių 6 punkte nurodyta veikla.

8. Tinkamų finansuoti projekto išlaidų dalį, kurios nepadengia parama, pareiškėjas turi finansuoti piniginiu įnašu.

9. Didžiausia paramos suma vienam projektui įgyvendinti pagal Priemonę negali viršyti 6000 litų.

V. GALIMI PAREIŠKĖJAI IR PARAMOS GAVĖJAI

10. Paramos gali kreiptis kaimo gyventojai, kurie yra ne jaunesni kaip 18 metų.

11. Paraišką gali teikti pareiškėjas, kuris yra nebaigęs įgyvendinti projekto pagal kitas Programos priemones, jeigu teisės aktuose nenumatyta kitaip.

12. Pagal šią Priemonę pareiškėjas gali pateikti tik vieną paramos paraišką. Paramos paraišką pareiškėjas teikia individualiai.

13. Pareiškėjas yra tiesiogiai atsakingas už projekto rengimą, įgyvendinimą ir rezultatus.

14. Pareiškėjui arba paramos gavėjui:
14.1. mirus, paveldėtojas per 4 mėnesius nuo paveldėjimo teisės atsiradimo dienos gali perimti visas teises ir pareigas, susijusias su parama, tik tuo atveju, jeigu jis teisių ir pareigų perėmimo metu ir projekto įgyvendinimo laikotarpiu atitinka tinkamumo gauti paramą kriterijus;

14.2. netekus ilgalaikio profesinio darbingumo, jis savo visas teises ir pareigas, susijusias su parama, gali perleisti kitam asmeniui tik tuo atveju, jeigu pastarasis teisių ir pareigų perėmimo metu ir projekto įgyvendinimo laikotarpiu atitinka tinkamumo gauti paramą kriterijus.

VI. NETINKAMI PAREIŠKĖJAI

15. Parama neteikiama, jei:

15.1. pareiškėjas neatitinka Taisyklių 10 punkto nuostatų;

15.2. pareiškėjas paramos paraiškoje, pridedamuose ar pagal paklausimą pateiktuose dokumentuose sąmoningai pateikė neteisingą informaciją;

15.3. pareiškėjas, siekdamas palankaus sprendimo, bandė daryti įtaką Agentūrai arba Ministerijai;

15.4. pareiškėjas, dėl subjektyvių priežasčių neįvykdęs ankstesnio projekto verslo plane užsibrėžtų tikslų ir priežiūros rodiklių, neteko teisės kreiptis paramos pagal investicines priemones iki tol, kol nebus pašalinti veiklos trūkumai;

15.5. yra priimtas galutinis sprendimas dėl:

15.5.1. pareiškėjo kitos sutarties dėl paramos skyrimo iš ES ir (arba) Lietuvos Respublikos valstybės biudžeto lėšų pažeidimo. Tokiu atveju pareiškėjas neturi teisės pretenduoti į paramą vienerius metus nuo galutinio sprendimo priėmimo;

15.5.2. paramos mokėjimo nutraukimo dėl padaryto pažeidimo. Tokiu atveju pareiškėjas neturi teisės pretenduoti į paramą vienerius metus nuo galutinio sprendimo priėmimo;

15.5.3. pareiškėjo įvykdytos nusikalstamos veikos ar administracinio teisės pažeidimo, susijusio su parama. Tokiu atveju pareiškėjas neturi teisės pretenduoti į paramą dvejus metus nuo galutinio sprendimo priėmimo.

VII. TINKAMUMO GAUTI PARAMĄ KRITERIJAI

16. Tinkamumo gauti paramą kriterijai yra šie:

16.1. paramos paraišką pateikia subjektas, įvardytas galimu pareiškėju Taisyklių 10 punkte ir neatitinkantis šių Taisyklių VI skyriuje numatytų atvejų;

16.2. pareiškėjas užtikrina, kad projektas yra viešasis ne pelno projektas;

16.3. projektas įgyvendinamas kaimo vietovėje, t. y. kaime, miestelyje ar mieste, kuriame gyvena ne daugiau kaip 6000 gyventojų. Parama projektui neteikiama, jeigu jo įgyvendinimo vieta – savivaldybės centras arba sodo bendrija;

16.4. pareiškėjas užtikrina, kad projekte numatytos išlaidos nebuvo, nėra ir nebus finansuojamos iš kitų nacionalinių programų ir ES fondų;

16.5. pareiškėjas yra kaimo gyventojas, kuris ne mažiau kaip penkerius metus iki paramos paraiškos pateikimo nuolatinę gyvenamąją vietą deklaruoja kaimo vietovėje;
16.6. pareiškėjas užtikrina, kad investicijos bus skirtos gyvenamajam namui, kuriame jis šiuo metu gyvena;

16.7. pareiškėjas yra iš savivaldybės, kuri turi patvirtintą programą, kaip nurodyta Asbesto šalinimo programos, patvirtintos Lietuvos Respublikos Vyriausybės 2008 m. balandžio 17 d. nutarimu Nr. 351 (Žin., 2008, Nr. 48-1777), priedo 2.2 priemonėje „Savivaldybės paramos asbesto turintiems gaminiams šalinti iš viešojo naudojimo ir gyvenamųjų pastatų programa“;

16.8. pareiškėjas neturi įsiskolinimų Lietuvos Respublikos valstybės biudžetui ir Valstybinio socialinio draudimo fondui (atitiktis šiam kriterijui gali būti tikslinama paramos paraiškos vertinimo metu);

16.9. jeigu pareiškėjas investuoja į gyvenamosios paskirties vienbutį namą, kuris tiesiogiai susijęs su projektu ir:
16.9.1. priklauso pareiškėjui arba jo sutuoktiniui asmeninės nuosavybės teise, sutuoktinių bendrosios dalinės arba sutuoktinių bendrosios jungtinės nuosavybės teise. Tokiu atveju, kai šis turtas priklauso sutuoktiniui (-iams) bet kuria pirmiau paminėta teise, pareiškėjas kartu su paramos paraiška pateikia rašytinį sutuoktinio sutikimą investuoti į jam (jiems) priklausantį nekilnojamąjį turtą;

16.9.2. priklauso pareiškėjui ar jo sutuoktiniui kartu su kitais asmenimis arba pareiškėjui ir jo sutuoktiniui bendrosios dalinės arba bendrosios jungtinės nuosavybės teise kartu su kitais asmenimis, tuomet pareiškėjas iki paramos paraiškos pateikimo iš kitų nekilnojamo turto savininkų turi gauti įgaliojimą teikti paramos paraišką.

16.10. jeigu pareiškėjas investuoja į gyvenamosios paskirties dvibutį arba daugiabutį namą:

16.10.1. pareiškėjas iki paramos paraiškos pateikimo turi gauti iš kitų nekilnojamo turto savininkų įgaliojimą teikti paramos paraišką ir su jais sudaryti projektui įgyvendinti skirtą jungtinės veiklos sutartį. Jungtinės veiklos sutartyje įsipareigojama laikytis pagrindinių geros partnerystės praktikos taisyklių, t. y visi projekto partneriai iki paramos paraiškos pateikimo turi būti susipažinę su jungtinės veiklos sutartyje nurodytomis savo teisėmis ir pareigomis įgyvendinant projektą ir atliekant jo priežiūrą;

16.10.2. ir jeigu butas gyvenamosios paskirties dvibučiame ir (arba) daugiabučiame name priklauso pareiškėjui arba jo sutuoktiniui asmeninės nuosavybės teise, sutuoktinių bendrosios dalinės arba sutuoktinių bendrosios jungtinės nuosavybės teise, taip pat pateikiami dokumentai, nurodyti Taisyklių 16.10.1 punkte;

16.10.3. ir jeigu butas gyvenamosios paskirties dvibučiame ir (arba) daugiabučiame name priklauso pareiškėjui ar jo sutuoktiniui kartu su kitais asmenimis arba pareiškėjui ir jo sutuoktiniui bendrosios dalinės arba bendrosios jungtinės nuosavybės teise kartu su kitais asmenimis, taip pat pateikiami dokumentai, nurodyti Taisyklių 16.10.1 punkte.

16.11. nekilnojamasis turtas (gyvenamasis namas), į kurį investuojama, yra inventorizuotas pagal Asbesto turinčių gaminių inventorizacijos tvarkos aprašą, patvirtintą Lietuvos Respublikos aplinkos ministro 2009 m. gegužės 11 d. įsakymu Nr. D1-267 (Žin., 2009, Nr. 61-2437);

16.12. pareiškėjas kartu su paramos paraiška turi pateikti paprastojo remonto aprašą, kaip nustatyta Lietuvos Respublikos statybos įstatymo (Žin., 1996, Nr. 32-788; 2001, Nr. 101-3597) (toliau – Statybos įstatymas) 20 straipsnio 1 dalies 9 punkte, parengtą pagal statybos techninio reglamento STR 1.05.06:2010 „Statinio projektavimas“, patvirtinto Lietuvos Respublikos aplinkos ministro 2004 m. gruodžio 30 d. įsakymu Nr. D1-708 (Žin., 2005, Nr. 4-80; 2010, Nr. 158-8069), reikalavimus, bei statybą leidžiantį dokumentą, parengtą pagal Statybos įstatymo 23 straipsnio 1 dalies 4 punkto ir statybos techninio reglamento STR 1.01.07:2010 „Statybą leidžiantys dokumentai“, patvirtinto Lietuvos Respublikos aplinkos ministro 2010 m. rugsėjo 27 d. įsakymu Nr. D1-826 (Žin., 2010, Nr. 116-5944), reikalavimus;

16.13. jei pareiškėjo projektui taikomi statybos techninio reglamento STR 1.01.07:2010 „Statybą leidžiantys dokumentai“ (Žin., 2010, Nr. 116-5944) reikalavimai, kartu su paramos paraiška ir paprastojo remonto aprašu jis turi pateikti įgaliotų valstybės tarnautojų rašytinius pritarimus projektui (savivaldybės administracijos direktoriaus, saugomos teritorijos direkcijos arba regiono aplinkos apsaugos departamento, arba Kultūros paveldo departamento prie Kultūros ministerijos), kaip nustatyta Statybos įstatymo 23 straipsnio 17 dalyje.

16.14. pareiškėjas ne mažiau kaip dvejus pastaruosius metus iki paramos paraiškos pateikimo kaimo vietovėje vykdo profesinę ir (ar) ekonominę veiklą. Netaikoma, jei pareiškėjas yra sulaukęs pensijinio amžiaus arba jam pripažintas 0–55 proc. darbingumas.

17. Pareiškėjas įsipareigoja:
17.1. be rašytinio Agentūros sutikimo nekeisti projekto įgyvendinimo vietos, neparduoti ir kitaip neperleisti kitam asmeniui už paramos lėšas įgyto turto mažiausiai penkerius metus nuo sprendimo skirti paramą priėmimo dienos;
Punkto pakeitimai:

Nr. 3D-429, 2013-06-17, Žin., 2013, Nr. 66-3315 (2013-06-22)

17.2. jeigu stogo danga bus sunaikinta arba sugadinta, atstatyti savo lėšomis (šis įsipareigojimas galioja penkerius metus nuo sprendimo skirti paramą priėmimo dienos);

17.3. pranešti Agentūrai apie bet kurių duomenų, nurodytų pateiktoje ir užregistruotoje paramos paraiškoje, taip pat apie savo rekvizitų pasikeitimus.

VIII. TINKAMOS IR NETINKAMOS FINANSUOTI IŠLAIDOS

18. Tinkamomis finansuoti pripažįstamos išlaidos:

18.1. būtinos projektui įgyvendinti, neviršijančios numatyto paramos dydžio bei intensyvumo;

18.2. prekės turi būti naujos, nenaudotos, atitinkančios Lietuvos Respublikos ir ES teisės aktų nustatytus reikalavimus, perkamos vadovaujantis Administravimo taisyklėse nustatytomis pirkimo procedūromis;

18.3. faktiškai patirtos, pagrįstos išlaidų pagrindimo ir apmokėjimo įrodymo dokumentų originalais arba kopijomis, patvirtintomis pareiškėjo parašu arba notaro Lietuvos Respublikos notariato įstatymo (Žin., 1992, Nr. 28-810) nustatyta tvarka;

18.4. pareiškėjo padarytos įgyvendinant projektą ne anksčiau kaip po paramos paraiškos pateikimo datos. Šios išlaidos nefinansuojamos, jeigu parama projektui neskiriama arba išlaidos nėra nurodytos tinkamų finansuoti išlaidų kategorijų sąraše, pateiktame Taisyklių 19 punkte, arba jei jos padarytos nesilaikant Administravimo taisyklėse nustatytų pirkimo procedūrų;

18.5. Parama stogo dangos įsigijimui negali viršyti pasirinktos stogo dangos kainos už 1 stogo kvadratinį metrą, nurodytą Taisyklių 19.1.2.1–19.1.2.8. punktuose. Įsigyjant kitą stogo dangą, nurodytą Taisyklių 19.1.2.9 punkte, jos gali būti pripažįstamos tinkamomis finansuoti, kai yra įsigytos vadovaujantis Administravimo taisyklėse nustatytomis pirkimo procedūromis.

19. Tinkamų finansuoti išlaidų kategorijos:

19.1. išlaidos, skirtos kaimo estetinei gerovei kelti:

19.1.1. projektui įgyvendinti būtinų asbestinių atliekų transportavimo iki šalinimo vietos ir jų šalinimo paslaugų pirkimas (galima iki 20 proc. paklaida nuo nurodyto asbesto kiekio Asbesto turinčių gaminių inventorizacijos ataskaitoje);
19.1.2. statybinių (stogo keitimo) medžiagų įsigijimas (galima iki 20 proc. paklaida nuo nurodyto asbesto kiekio Asbesto turinčių gaminių inventorizacijos ataskaitoje):

19.1.2.1. beasbesčio šiferio danga – 31,77 Lt su PVM / m2;

19.1.2.2. bituminių čerpių danga – 32,84 Lt su PVM / m2;

19.1.2.3. plieninių čerpių danga – 45,73 Lt su PVM / m2;

19.1.2.4. keraminių čerpių danga – 64,11 Lt su PVM / m2 ;

19.1.2.5. bituminių lakštų danga – 30,18 Lt su PVM / m2;

19.1.2.6. plieninių čerpių imitacijos danga – 45,32 Lt su PVM / m2;

19.1.2.7. plieninių profiliuotų lakštų danga – 44,76 Lt su PVM / m2 ;

19.1.2.8. betoninių čerpių danga – 40,51 Lt su PVM / m2;

19.1.2.9. kita stogo danga.
Punkto pakeitimai:

19.1.3. statybinės medžiagos, būtinos stogo dangai pakeisti.

19.1.4. projekto viešinimo išlaidos, atliktos vadovaujantis Informavimo apie Lietuvos kaimo plėtros 2007–2013 metų programą ir suteiktos paramos viešinimo taisyklėmis, patvirtintomis Lietuvos Respublikos žemės ūkio ministro 2007 m. balandžio 26 d. įsakymu Nr. 3D-191 (Žin., 2007, Nr. 48-1868) (toliau – Viešinimo taisyklės).

20. Netinkamos finansuoti išlaidos:

20.1. nesusijusios su projektu ir remiama veikla, neatitinkančios Taisyklių 18 ir 19 punktuose išlaidoms nustatytų reikalavimų, neįvardytos Taisyklių 19 punkte;

20.2. trumpalaikis turtas, išskyrus naujų statybinių medžiagų įsigijimą;

20.3. išlaidos ar jų dalis, patirtos perkant prekes ar paslaugas, nesilaikant Administravimo taisyklėse nustatytos pirkimų tvarkos;

20.4. stogą laikančiosios konstrukcijos, stogo šiltinimo medžiagos arba medžiagos termoizoliaciniam sluoksniui įrengti;

20.5. statybos darbai, atliekami ūkio, rangos ar mišriu būdu;

20.6. žemės pirkimo ir (arba) nuomos, ir (arba) kito nekilnojamojo turto pirkimo, nekilnojamojo turto vertės ataskaitos parengimo išlaidos ir (arba) nuomos išlaidos;

20.7. banko mokesčiai už sąskaitos atidarymą ir tvarkymą, banko operacijų išlaidos;

20.8. turtas, kurio valdymo (naudojimo) teisė pareiškėjui apribota, pvz., turtas areštuotas;

20.9. bendrosios išlaidos, kurios yra tiesiogiai susijusios su projekto parengimu ir administravimu.

21. Pirkimo ir (arba) importo PVM, kurį paramos gavėjas pagal Lietuvos Respublikos pridėtinės vertės mokesčio įstatymą (Žin., 2002, Nr. 35-1271) turi ar galėtų turėti galimybę įtraukti į PVM atskaitą (net jei tokio PVM paramos gavėjas į atskaitą neįtraukė), yra netinkamas finansuoti iš paramos lėšų.

IX. PARAMOS PARAIŠKOS PILDYMO, TEIKIMO, REGISTRAVIMO IR VERTINIMO TVARKA

22. Kvietimą teikti paramos paraiškas skelbia Agentūra pagal Ministerijos patvirtintą grafiką. Kvietimas skelbiamas „Valstybės žinių“ priede „Informaciniai pranešimai“, taip pat interneto svetainėse („Valstybės žinių“– www.valstybės-zinios.lt, Ministerijos – www.zum.lt, Agentūros – www.nma.lt).

23. Paramos paraiškos forma pateikiama šių Taisyklių priede ir skelbiama Ministerijos ir Agentūros interneto svetainėse adresais: www.zum.lt ir www.nma.lt.

24. Paramos paraiška ir (arba) dokumentai turi būti pildomi lietuvių kalba. Kita kalba užpildytos paramos paraiškos nepriimamos.

25. Paramos paraiškas priima iš pareiškėjų ir registruoja Agentūra Administravimo taisyklėse nurodytais adresais. Paramos paraiška ir (arba) papildomi dokumentai turi būti pateikti pareiškėjo asmeniškai arba per įgaliotą asmenį. Kitais būdais (pvz., paštu, per kurjerį, faksu arba elektroniniu paštu ir t. t.) pateiktos paraiškos nepriimamos.

26. Turi būti pateikiamas vienas originalus paramos paraiškos egzempliorius ir reikalaujamų dokumentų originalai arba kopijos, patvirtintos pareiškėjo parašu arba notaro Lietuvos Respublikos notariato įstatymo nustatyta tvarka.

27. Pareiškėjas privalo pasirašyti kiekvieną paramos paraiškos ir pridedamų dokumentų lapą.

28. Paramos paraiškos vertinimas negali trukti ilgiau kaip 20 darbo dienų nuo paramos paraiškų rinkimo laikotarpio pabaigos, į šį terminą neįskaičiuojamas paklausimų, patikrų bei ekspertizės atlikimo terminas. Paklausimai gali būti išsiųsti, patikros gali būti atliktos bet kuriuo paramos paraiškos vertinimo metu.

29. Užregistravus paramos paraišką atliekamas administracinės atitikties tikrinimas Administravimo taisyklių nustatyta tvarka.

30. Paramos paraiškos tinkamumo vertinimo metu nustatoma, ar projektas tinkamas finansuoti pagal Priemonę.

X. PARAMOS PARAIŠKŲ PIRMUMO VERTINIMAS

31. Paramos paraiškų pirmumo vertinimas atliekamas Administravimo taisyklių nustatyta tvarka.

32. Pirmumo kriterijai:

32.1. pareiškėjas nėra gavęs ES investicinės paramos žemės ūkiui ir kaimo plėtrai (pagal BPD ir Programą);

32.2. pareiškėjas, turintis daugiavaikę šeimą;

32.3. pareiškėjas, turintis ikimokyklinio, priešmokyklinio amžiaus ir (arba) pradines klases lankantį (-čius) vaiką (-us);
32.4. pareiškėjas ir (arba) kartu gyvenantis šeimos narys, turintis negalią (pripažintas vidutinis ar sunkus neįgalumo lygis) ar esantis nedarbingas (pripažintas 0–55 proc. darbingumas), kuris gyvenamąją vietą deklaruoja pagal Priemonę numatomame tvarkyti gyvenamajame name. Investuojant į dvibutį arba daugiabutį namą, pirmumo kriterijus taikomas, jeigu gyvena bent vienas negalią turintis asmuo, kuris gyvenamąją vietą deklaruoja pagal Priemonę numatomame tvarkyti gyvenamajame name;

32.5. pareiškėjas yra kaimo bendruomenės, kuri yra registruota pagal Lietuvos Respublikos asociacijų įstatymą (Žin., 2004, Nr. 25-745) ir veikiančios teritorijoje, kurioje pareiškėjas yra deklaravęs nuolatinę gyvenamąją vietą, narys;

32.6. pareiškėjas, kurio gyvenamajame name, numatomame tvarkyti pagal Priemonę, gyvena daugiau, ne mažiau kaip vienerius metus iki paramos paraiškos pateikimo dienos deklaravusių gyvenamąją vietą, asmenų.
33. Jeigu paramos paraiškoje ir jos prieduose nėra duomenų / dokumentų, kuriais vadovaujantis būtų galima nustatyti pareiškėjo atitiktį prioritetiniam atrankos kriterijui, laikoma, kad pareiškėjas jo neatitinka.

34. Tuo atveju, jeigu kreipiamasi paramos dėl dvibučio ir (arba) daugiabučio namo stogo dangos keitimo, pirmumo kriterijai taikomi pareiškėjui, išskyrus Taisyklių 32.4 punkte nurodytą atvejį.

XI. PARAMOS PARAIŠKŲ TVIRTINIMAS IR PARAMOS SKYRIMO TVARKA

35. Agentūra, įvertinusi paramos paraiškas, priima sprendimą dėl paramos skyrimo arba neskyrimo Agentūros nustatyta tvarka. Apie priimtą sprendimą Agentūra informuoja Ministeriją per 5 darbo dienas nuo jo priėmimo dienos.

36. Agentūra apie sprendimą dėl paramos skyrimo arba neskyrimo informuoja pareiškėjus registruotu laišku per 3 darbo dienas nuo sprendimo priėmimo dienos, nurodydama sprendimo apskundimo tvarką.

37. Priėmus sprendimą skirti paramą, pareiškėjas tampa paramos gavėju. Paramos sutartis nesudaroma.

XII. MOKĖJIMO PRAŠYMO TEIKIMO, ADMINISTRAVIMO IR PARAMOS IŠMOKĖJIMO TVARKA

38. Projekto įgyvendinimo trukmė negali viršyti 12 mėnesių nuo sprendimo skirti paramą priėmimo dienos.

39. Mokėjimo prašymai teikiami ne vėliau kaip per 12 mėnesių nuo sprendimo skirti paramą priėmimo dienos.

40. Mokėjimo prašymo forma ir informacija apie pridedamus dokumentus pateikiama Agentūros interneto svetainėje www.nma.lt ir Ministerijos interneto svetainėje www.zum.lt.

41. Turi būti pateikiamas vienas originalus mokėjimo prašymo egzempliorius ir ataskaitinio laikotarpio išlaidų pagrindimo bei išlaidų apmokėjimo įrodymo dokumentų bei kitų reikiamų dokumentų originalai arba kopijos (tarp jų ir pažyma apie asbesto turinčių gaminių atliekų pašalinimą), patvirtintos pareiškėjo parašu arba notaro Lietuvos Respublikos notariato įstatymo nustatyta tvarka. Kiekvienas mokėjimo prašymo ir jo priedų lapas turi būti patvirtintas pareiškėjo parašu.
42. Mokėjimo prašymus kartu su reikiamais priedais iš paramos gavėjų priima ir registruoja Agentūra Administravimo taisyklėse nurodytais adresais.
43. Pavėluotai pateikus mokėjimo prašymą, taikomos sankcijos, nustatytos Administravimo taisyklėse. Pavėluotai teikiami mokėjimo prašymai priimami 60 darbo dienų nuo Taisyklių 39 punkte nurodyto termino pabaigos. Vėliau mokėjimo prašymai nepriimami, išskyrus Administravimo taisyklėse ir šių Taisyklių 45 punkte numatytus atvejus.

44. Jeigu paramos gavėjas dėl pateisinamų priežasčių nori pratęsti mokėjimo prašymo teikimo terminą, jis iki Taisyklių 39 punkte nurodyto termino pabaigos turi Agentūrai raštu pateikti argumentuotą prašymą dėl termino pratęsimo.

45. Mokėjimo prašymą pateikus pavėluotai dėl nenugalimos jėgos (force majeure) aplinkybių, paramos gavėjas turi Agentūrai raštu paaiškinti vėlavimo priežastis ir pateikti pagrindimo dokumentus.

46. Paramos gavėjas privalo tinkamas finansuoti išlaidas aiškiai išvardyti pagal išlaidų kategorijas, nurodytas Taisyklių 19 punkte, o ne pateikti bendra suma.

47. Paramos gavėjas privalo turėti finansinės institucijos sąskaitą, į kurią bus pervedamos paramos lėšos.

48. Paramos gavėjų atsiskaitymai su tiekėjais turi vykti tik per finansines institucijas.

49. Mokėjimo prašymai vertinami Administravimo taisyklių nustatyta tvarka. Agentūra turi įvertinti mokėjimo prašymą ir paramos lėšas užsakyti per 30 darbo dienų nuo mokėjimo prašymo gavimo užregistravimo Agentūroje dienos. Į šį terminą neįskaičiuojamas paklausimų paramos gavėjui, patikrų vietoje, įtariamo pažeidimo tyrimo bei ekspertizės atlikimo terminas.

50. Šiai Priemonei taikomas išlaidų kompensavimo būdas, kaip nustatyta Administravimo taisyklėse.

51. Taikant išlaidų kompensavimo mokėjimo būdą, paramos gavėjas pradeda įgyvendinti projektą savo lėšomis ir Agentūrai teikia mokėjimo prašymus, kuriuose deklaruoja patirtas ir apmokėtas išlaidas, pridėdamas išlaidų pagrindimo, išlaidų apmokėjimo įrodymo dokumentų bei kitų reikiamų dokumentų originalus arba kopijas, patvirtintas pareiškėjo parašu arba notaro Lietuvos Respublikos notariato įstatymo nustatyta tvarka.

52. Paramos gavėjas gali pateikti iki dviejų mokėjimo prašymų. Statybinių (stogo keitimo) medžiagų įsigijimo išlaidos negali būti išskaidytos į du mokėjimo prašymus.

53. Baigęs įgyvendinti projektą, paramos gavėjas pateikia Agentūrai galutinį mokėjimo prašymą, kuriame deklaruoja visas per laikotarpį nuo paskutinio mokėjimo prašymo patirtas ir apmokėtas tinkamas finansuoti išlaidas.
531. Galutinė projekto įgyvendinimo ataskaita ir užbaigto projekto metinės ataskaitos pagal šią Priemonę neteikiamos.

54. Paramos lėšos išmokamos Administravimo taisyklių nustatyta tvarka.

XIII. PROJEKTŲ ĮGYVENDINIMO PRIEŽIŪRA IR TIKRINIMAS

55. Patikrų vietoje atlikimo tvarka numatyta Administravimo taisyklėse.

56. Paramos gavėjui nesilaikant paramos suteikimo reikalavimų ir pažeidžiant įsipareigojimus, numatytus šiose Taisyklėse ir paramos paraiškoje, taikomos sankcijos, numatytos Administravimo taisyklėse.

XIV. PROJEKTŲ VIEŠINIMAS

57. Iš EŽŪFKP ir bendrojo finansavimo lėšų pagal Programą konkrečiam projektui paramą gaunantis paramos gavėjas privalo imtis informavimo ir viešinimo priemonių, vadovaudamasis Viešinimo taisyklėmis.

XV. BAIGIAMOSIOS NUOSTATOS

58. Projektų dokumentų saugojimo, apskundimo tvarką ir kitą šiose Taisyklėse nepateiktą informaciją reglamentuoja Administravimo taisyklės ir kiti teisės aktai.

59. Pasikeitus šiose Taisyklėse nurodytiems teisės aktams, tiesiogiai taikomos naujos tų teisės aktų nuostatos.

____________________

Pakeitimai:

1.

Lietuvos Respublikos žemės ūkio ministerija, Įsakymas

